b'\n_START_ARTICLE_\nKarkasonas\n_START_SECTION_\nIstorija\n_START_PARAGRAPH_\nSeniausia gyvenviete Karkasono vietoje laikomas piliakalnis, pastatytas VI a. pr. m. e. ant uolos \xc5\xa1alia Odo sl\xc4\x97nio ir tuometini\xc5\xb3 prekybos keli\xc5\xb3, jungusi\xc5\xb3 Atlanto vandenyno ir Vidur\xc5\xbeemio j\xc5\xabros pakrantes, taip pat Iberijos pusiasal\xc4\xaf su likusia Europa. I a. pr. m. e. regionas buvo prijungtas prie Romos imperijos ir \xc5\xa1i gyvenviet\xc4\x97, tuo metu vadinama Carcaso Volcarum Tectosagum, 27 m. pr. m. e. tapo Iulia Carcaso kolonija._NEWLINE_III a. pab. \xe2\x80\x93 IV a. pr. vykusi\xc5\xb3 neramum\xc5\xb3 metu miest\xc4\x85 saugojo ma\xc5\xbedaug 1 200 m ilgio gynybin\xc4\x97 siena, kurios liekanos i\xc5\xa1liko iki \xc5\xa1i\xc5\xb3 dien\xc5\xb3._NEWLINE_V a. miest\xc4\x85 ir aplinkin\xc4\xaf Septimanijos region\xc4\x85 u\xc5\xbekariavo vestgot\xc5\xb3 karalius Teodorikas II. Miest\xc4\x85 kelis kartus nes\xc4\x97kmingai band\xc4\x97 u\xc5\xbeimti frankai. Apie VI a. Karkasone buvo \xc4\xafkurdinta vyskupija. Tik\xc4\x97tina, kad tuo metu buvo pastatyta pirmoji katedra. 724 m. gyvenviet\xc4\x99 pa\xc4\x97m\xc4\x97 arabai, bet 759 m., po frank\xc5\xb3 karaliaus Pipino Trumpojo vadovaujamos apgulties jos neteko. IX a. miestas ir jo apylink\xc4\x97s tapo nepriklausomu grafo, o v\xc4\x97liau vikonto dvaru._NEWLINE_1096 m. buvo prad\xc4\x97ta statyti dabartin\xc4\x97 romanin\xc4\x97 katedra. XII a. prie vakarin\xc4\x97s sienos buvo pastatyta grafo pilis (chateau comtal)._NEWLINE_XIII a. pr. Karkasonas buvo Oksitanijos katar\xc5\xb3 tvirtov\xc4\x97 ir suvaidino svarb\xc5\xb3 vaidmen\xc4\xaf popie\xc5\xbeiaus paskelbtame Kry\xc5\xbeiaus \xc5\xbeygyje prie\xc5\xa1 katarus (1209\xe2\x80\x931229 m.) Kry\xc5\xbeiaus \xc5\xbeygio metu miest\xc4\x85 u\xc5\xbe\xc4\x97m\xc4\x97 pranc\xc5\xabzai. 1226 m. aplink miest\xc4\x85 buvo pastatyti papildomi \xc4\xaftvirtinimai. 1247 m. grafyst\xc4\x97 tapo pavaldi Pranc\xc5\xabzijos karaliui, aplink miest\xc4\x85 i\xc5\xa1kilo i\xc5\xa1orin\xc4\x97s gynybin\xc4\x97s sienos, siekiant paversti miest\xc4\x85 nepaimama pasienio tvirtove tarp Pranc\xc5\xabzijos ir Aragono karalyst\xc4\x97s._NEWLINE_Po nes\xc4\x97kming\xc5\xb3 apgul\xc4\x8di\xc5\xb3 1240 ir 1280 m. XIII a. \xe2\x80\x93 XIV a. pr. buvo surengti dar du \xc4\xaftvirtinim\xc5\xb3 statyb\xc5\xb3 etapai. Po 1262 m. miestie\xc4\x8di\xc5\xb3 sukilimo karalius i\xc5\xa1tr\xc4\x97m\xc4\x97 daugum\xc4\x85 jo gyventoj\xc5\xb3 i\xc5\xa1 tvirtov\xc4\x97s, bet leido jiems \xc4\xafsikurti up\xc4\x97s sl\xc4\x97nyje. 1347 m. \xc5\xbeemutinis miestas taip pat buvo \xc4\xaftvirtintas. Per \xc5\xa0imtamet\xc4\xaf kar\xc4\x85 1355 m. \xc5\xbeemutin\xc4\xaf Karkason\xc4\x85 nusiaub\xc4\x97 Anglijos karaliaus Juodojo Princo kariuomen\xc4\x97, bet auk\xc5\xa1tutin\xc4\x97 tvirtov\xc4\x97 liko nepaimta._NEWLINE_1575 ir 1585 m. hugenotai band\xc4\x97 netik\xc4\x97tai u\xc5\xbeimti miest\xc4\x85, bet abu sukilimai buvo greitai numal\xc5\xa1inti. Senosios tvarkos ir Did\xc5\xbeiosios Pranc\xc5\xabzijos revoliucijos laikais Karkasonas tapo ginkl\xc5\xb3 ir maisto atsarg\xc5\xb3 tiekimo baze. 1804 m. jis buvo pa\xc5\xa1alintas i\xc5\xa1 karini\xc5\xb3 tvirtovi\xc5\xb3 s\xc4\x85ra\xc5\xa1o, o 1820 m. v\xc4\x97l \xc4\xaftrauktas \xc4\xaf j\xc4\xaf kaip antros kategorijos tvirtov\xc4\x97._NEWLINE_Miestui praradus gynybin\xc4\x99 reik\xc5\xa1m\xc4\x99, jo sienas imta ardyti siekiant panaudoti med\xc5\xbeiagas kit\xc5\xb3 pastat\xc5\xb3 statybai. \xc5\xa0\xc4\xaf istorinio paveldo objekt\xc4\x85 nuo visi\xc5\xa1ko sunaikinimo apsaugojo vietos mokslininkai ir naujai \xc4\xafkurtas istorijos paminkl\xc5\xb3 departamentas. Vadovaujant architektui E\xc5\xbeenui Vijol\xc4\x97 le Diukui (Eug\xc3\xa8ne Viollet-le-Duc), 1846 m. buvo parengta \xc4\xaftvirtinim\xc5\xb3 b\xc5\xabkl\xc4\x97s ataskaita, o 1852 m. buvo skirtos pirmosios l\xc4\x97\xc5\xa1os miestui atstatyti. Atstatymo darbai t\xc4\x99s\xc4\x97si iki 1910 m._NEWLINE_\xc5\xa0iais laikais Karkasonas yra viena labiausiai turist\xc5\xb3 lankom\xc5\xb3 vietovi\xc5\xb3 Pranc\xc5\xabzijoje. \xc4\x8cia rengiamos \xc4\xafvairios pramogos, teatro vaidinimai, taip pat filmuojami istoriniai filmai. 1997 m. miestas \xc4\xaftrauktas \xc4\xaf UNESCO Pasaulio paveldo s\xc4\x85ra\xc5\xa1\xc4\x85.\n_START_SECTION_\nEkonomika\n_START_PARAGRAPH_\nKarkasone vystoma avalyn\xc4\x97s, gumos ir tekstil\xc4\x97s pramon\xc4\x97. Taip pat miestas yra vynuogyn\xc5\xb3 regiono centras. Ta\xc4\x8diau daugiausiai pajam\xc5\xb3 Karkasonas gauna i\xc5\xa1 miesto lankytoj\xc5\xb3, kuriuos traukia istoriniai paminklai ir kruizin\xc4\x97s kelion\xc4\x97s Midi kanalu.\n_START_SECTION_\nTransportas\n_START_PARAGRAPH_\nMieste yra Midi kanalo laiv\xc5\xb3 prieplauka, gele\xc5\xbeinkelio stotis, jungianti miest\xc4\x85 su Tul\xc5\xabza, Narbonu, Perpinjanu, Pary\xc5\xbeium, Marseliu ir keliomis regionin\xc4\x97mis vietov\xc4\x97mis. A61 greitkeliu galima pasiekti Tul\xc5\xabz\xc4\x85 ir Narbon\xc4\x85._NEWLINE_Prie miesto yra Tarptautinis Karkasono oro uostas, kuris 2011 m. aptarnavo vienintel\xc4\x99 oro transporto bendrov\xc4\x99 \xe2\x80\x93 \xe2\x80\x9eRyanair\xe2\x80\x9c. I\xc5\xa1 \xc4\x8dia 2011 m. buvo rengiami skryd\xc5\xbeiai \xc4\xaf Belgij\xc4\x85, Airij\xc4\x85, Jungtin\xc4\x99 Karalyst\xc4\x99 ir Portugalij\xc4\x85.\n_START_SECTION_\nRenginiai\n_START_PARAGRAPH_\nBeveik vis\xc4\x85 liepos m\xc4\x97nes\xc4\xaf Karkasono tvirtov\xc4\x97je vyksta Karkasono vasaros festivalis, kuriame rengiamos mug\xc4\x97s, pasirodymai, koncertai, teatro vaidinimai. Liepos 14-\xc4\x85j\xc4\x85 Bastilijos pa\xc4\x97mimo dienos proga tvirtov\xc4\x97je rengiami fejerverkai. Liepos\xe2\x80\x93rugpj\xc5\xab\xc4\x8dio m\xc4\x97n. vyksta riteri\xc5\xb3 turnyrai. I\xc5\xa1tisus metus mieste galima aplankyti vyno darykl\xc5\xb3 r\xc5\xabsius, o Midi kanalu rengiamos kruizin\xc4\x97s kelion\xc4\x97s.\n_START_SECTION_\nSportas\n_START_PARAGRAPH_\nKarkasone prasid\xc4\x97jo vienas i\xc5\xa1 2004 m. \xe2\x80\x9eTour de France\xe2\x80\x9c dvira\xc4\x8di\xc5\xb3 lenktyni\xc5\xb3 etap\xc5\xb3 ir baig\xc4\x97si vienas i\xc5\xa1 2006 m. lenktyni\xc5\xb3 etap\xc5\xb3. Karkasone, kaip ir visoje pietry\xc4\x8di\xc5\xb3 Pranc\xc5\xabzijoje, populiarus regbis. \xc5\xa0ioje sporto \xc5\xa1akoje miest\xc4\x85 atstovauja \xe2\x80\x9eUnion Sportive Carcassonnaise\xe2\x80\x9c (USC). Klubas \xc5\xbeaid\xc4\x97 1925 m. Pranc\xc5\xabzijos \xc4\x8dempionato finale, o \xc5\xa1iuo metu rungtyniauja antrojoje \xc5\xa1alies lygoje. Mieste taip pat yra regbio klubas \xe2\x80\x9eAS Carcassonne\xe2\x80\x9c.\n_START_SECTION_\nMiestai dvyniai\n_START_PARAGRAPH_\nEgenfeldenas, Vokietija'